**ELŐTERJESZTÉS**

**Szombathely Megyei Jogú Város Közgyűlésének 2023. október 26-i ülésére**

**Javaslat az alapellátási orvosi ügyelet átadásával kapcsolatos döntések meghozatalára**

Magyarország Országgyűlése az egyes egészségügyi tárgyú törvények módosításáról szóló 2022. évi LXXIII. törvénnyel 2023. január 1. napi hatállyal módosította az egészségügyi alapellátásról szóló CXXIII. törvényt. E jogszabály 6/A.§-a alapján 2023. január 1. napjától az állami mentőszolgálat gondoskodik- a fogorvosi ügyelet kivételével – az egészségügyi alapellátáshoz kapcsolódó háziorvosi és házi gyermekorvosi ügyeleti ellátásról.

Az Önkormányzat - saját működtetésben, a Szombathelyi Egészségügyi és Kulturális Intézmények Gazdasági Ellátó szervezete (a továbbiakban: GESZ) szervezésében - felnőtt háziorvosi ügyeleti feladatokat lát el Szombathely, Gencsapáti és Perenye vonatkozásában, míg házi gyermekorvosi ügyeleti feladatokat lát el Szombathely, Gencsapáti, Perenye, Vép és Bozzai vonatkozásában. Az Országos Mentőszolgálat (a továbbiakban: OMSZ) 2023. szeptember 15. napján kelt tájékoztatása szerint a fenti feladatokat **2023. december 1. napjától** az OMSZ teljeskörűen át kívánja venni az Önkormányzattól.

A tájékoztatásban írtak szerint az OMSZ a háziorvosi, házi gyermekorvosi részvétellel működő ügyeletet hétköznap 16.00-tól 22.00 óráig, hétvégén és ünnepnapokon 8.00 órától 14.00 óráig biztosítja. Az OMSZ által biztosított háziorvosi ügyelet hétköznap 22.00 órától 8.00 óráig, hétvégén és ünnepnap 14.00-tól reggel 8.00 óráig tart. Az OMSZ a szóban forgó levelében jelezte továbbá, hogy: „A kialakítandó vármegyei ügyeleti működési struktúrát illetően a szombathelyi járás ellátására a legalkalmasabb ügyeleti telephelynek – mind a felnőtt, mind a gyermekügyeleti ellátás vonatkozásában - a természetben Szombathely, 11-es Huszár u. 6. fszt. 1. szám alatti ingatlan tekinthető, amely az Önkormányzat tulajdonában található, és ahol jelenleg is biztosított az ügyeleti ellátás. Az ingatlannal kapcsolatban ezúton tisztelettel jelzem, hogy annak használata a hatékony ügyeleti feladatellátás érdekében szükséges, egyúttal szeretném megismerni az Önkormányzat álláspontját az Országos Mentőszolgálat részére történő használatba adás feltételeivel kapcsolatban, különösen, de nem kizárólagosan az alábbiak vonatkozásában:

* használat átengedésének jogcíme;
* használat ellenértéke;
* használat időtartama;
* közüzemi szolgáltatások (víz, gáz, villany, kommunális és veszélyes hulladék elszállítása) teljesítése;
* az ingatlanhoz tartozó orvostechnikai eszközök, ingóságok stb. használata.”.

Az OMSZ a fentiekre figyelemmel azzal a kéréssel fordult az Önkormányzathoz, hogy a fenti közfeladat ellátása érdekében az Önkormányzat - mint a 2260/2/A/45 hrsz.-ú, természetben Szombathely, 11-es huszár út 6. fsz. 15. szám alatti, 387 m2 alapterületű, „orvosi rendelő, orvosi ügyelet” megnevezésű ingatlan tulajdonosa - biztosítsa az ingatlan használatát az egészségügyi alapellátáshoz kapcsolódó háziorvosi és házi gyermekorvosi ügyeleti ellátás működtetéséhez. Az OMSZ által megküldött megkeresés az előterjesztés 1. számú mellékletét képezi.

Az OMSZ 2023. szeptember 27. napján megküldte az egészségügyi alapellátáshoz kapcsolódó háziorvosi és házi gyermekorvosi ügyeleti ellátás működtetéséhez kapcsolódóan a használati szerződés tervezetét, majd szintén 2023. szeptember 27. napján ezügyben személyes egyeztetésre került sor jómagam, Dr. László Győző alpolgármester úr, Dr. Károlyi Ákos jegyző úr, Vigné Horváth Ilona igazgató asszony, valamint az OMSZ részéről Dr. Haness János mb. regionális igazgató úr és munkatársai részvételével.

Az egyeztetésen a résztvevők valamennyien egyértettek abban, hogy:

* a legoptimálisabb, ha a háziorvosi és a házi gyermekorvosi ügyeleti ellátás helyszíne változatlanul a Szombathely, 11-es huszár út 6. fsz. 15. szám alatt marad, amelyre az Önkormányzat az OMSZ részére használati jogot biztosít,
* az ingatlanhoz tartozó orvostechnikai eszközök, ingóságok tulajdonjoga a feladat ellátása céljára térítésmentesen kerül átadásra az OMSZ részére,
* a dolgozók lehetőség szerint áthelyezéssel kerüljenek át az OMSZ állományába.

A fentieknek megfelelően elkészített megállapodás-tervezet 2023. október 4. napján megküldésre került az OMSZ részére, amely az előterjesztés 2. számú mellékletét képezi.

2023. október 17. napján az OMSZ e-mailen tájékoztatta Önkormányzatunkat arról, hogy „a megküldött tervezetet az OMSZ Kontrolling Osztálya előzetesen véleményezte, a használati díj ellenértékét ellátási érdekre figyelemmel elfogadhatónak találta”, valamint arról, hogy a gazdasági igazgatóval történő egyeztetést követően további tájékoztatást adnak az ügyben.

Az OMSZ Nyugat-dunántúli Regionális Mentőszervezetének megbízott regionális igazgatója 2023. október 21. napján tájékoztatást küldött az OMSZ Főigazgatójának értesítéséről, miszerint a felsővezetés és az Országos Kórházi Főigazgatóság kijelölése alapján a 2023. december 1. napján induló, OMSZ által működtetett alapellátási ügyelet szombathelyi telephelye a Vas Vármegyei Markusovszky Egyetemi Oktatókórházban kerül majd elhelyezésre, így a tervezett szerződéskötés tárgytalanná vált (3. számú melléklet).

Figyelemmel az előterjesztésben összefoglalt, és a jelenlegi ügyeletvezetők által is megerősített szombathelyi ellátási érdekre, javaslom a Tisztelt Közgyűlésnek, hogy az előterjesztés 2. számú mellékletét képező megállapodás tervezetet hagyja jóvá azzal a módosítással, hogy az Önkormányzat a Szombathely, 11-es huszár út 6. szám alatti ingatlan használatát ingyenesen kívánja biztosítani az OMSZ részére.

A házi gyermekorvosi és a felnőtt háziorvosi ügyeleti feladatok átadásával egyidejűleg szükséges Gencsapáti, Perenye, Vép és Bozzai Önkormányzatával kötött – jelenleg hatályos - megállapodásokat megszüntetni.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2023. október „ ”**

 **/: Dr. Nemény András :/**

**HATÁROZATI JAVASLAT**

**…./2023. (X.26.) Kgy. számú határozat**

1. Szombathely Megyei Jogú Város Közgyűlése kinyilvánítja köszönetét a szombathelyi ügyeleti ellátásban feladatot eddig ellátó valamennyi felnőtt és házi gyermekorvos, egészségügyi szakdolgozó és minden közreműködő részére.
2. Szombathely Megyei Jogú Város Közgyűlése az előterjesztés 2. számú mellékletét képező – alapellátáshoz kapcsolódó háziorvosi és házi gyermekorvosi ügyeleti feladatok átadása tárgyában kötendő - háromoldalú megállapodást jóváhagyja azzal a módosítással, hogy a 2260/2/A/45 hrsz.-ú, természetben Szombathely, 11-es huszár út 6. fsz. 15. szám alatti ingatlan használatát ingyenesen biztosítja az OMSZ részére.
3. A Közgyűlés egyetért azzal, hogy a szombathelyi központi ügyeleti ellátáshoz korábban csatlakozott településekkel (Gencsapáti, Perenye, Vép, Bozzai) kötött feladat-ellátási megállapodások 2023. december 1. 16.00 órával kerüljenek megszüntetésre.
4. A Közgyűlés felhatalmazza a polgármestert és a GESZ igazgatóját a 2-3. pont szerinti megállapodások aláírására.

**Felelős:** Dr. Nemény András, polgármester

 Dr. László Győző, alpolgármester

 Dr. Horváth Attila alpolgármester

 Dr. Károlyi Ákos, jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Vigné Horváth Ilona, a GESZ igazgatója/

 **Határidő:** azonnal (az 1., 2. és 3. pont vonatkozásában)

2023. december 1. 16.00 óra (a 4. pont vonatkozásában)